**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata képviselő-testületének
2021. október 19-i nyilvános képviselő-testületi üléséről***

|  |  |
| --- | --- |
| 20/2021. (X.19.) határozat | A Berekerdő Óvoda munkájáról szóló beszámoló elfogadásáról |
| 21/2021. (X.19.) határozat | A Községi és Iskolai Könyvtár munkájáról szóló beszámoló elfogadásáról |
| 22/2021. (X.19.) határozat | *A „Mini bölcsőde kialakítása Kerecsenden”* című projektben újbóli beszerzési eljárás indításáról |
| 23/2021. (X.19.) határozat | A 65 év feletti kerecsendi lakosok alapvető élelmiszer csomaggal támogatásáról |
| ***10/2021. (X.25.) önkormányzati rendelet a magánszemélyek kommunális adójáról szóló 2/2016. (II.22.) önkormányzati rendelet módosításáról*** |
| ***11/2021. (X.25.) önkormányzati rendelet a szociális ellátásokról*** |
| ***12/2021. (X.25.) önkormányzati rendelet a szociális célú tűzifa támogatásról*** |

*A jegyzőkönyv 50 –67. közötti számozott oldalt tartalmaz*

**J E G Y Z Ő K Ö N Y V**

Készült: 2021. október 19-én Kerecsend Község Önkormányzata Képviselő-testületének soros, nyilvános képviselő-testületi ülésén (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Forgácsné Román Rita alpolgármester

 Prokaj Milán képviselő

Békési Gyula képviselő

 Nagy Ferenc képviselő

Békési Eszter jegyzőkönyvvezető

 Ballagó Zoltán Egri Egri Tankerület Központ - igazgató

 Palkovics Péter Magyari Károly Általános Iskola - intézményvezető

 Barna Erika Berekerdő Berekerdő Óvoda - óvodavezető

 3 fő helyi lakos

***NAPIREND***

1. Tájékoztatás a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Tájékoztató a Kerecsendi Magyary Károly Általános Iskola 2020/2021. nevelési évben végzett munkájáról és az új nevelési év terveiről

előadó: Ballagó Zoltán Egri Tankerületi igazgató

 Palkovics Péter intézményvezető

1. Beszámoló a Berekerdő Óvoda 2020/2021. nevelési évben végzett munkájáról és az új nevelési év terveiről

előadó: Barna Erika óvodavezető

1. Beszámoló a Községi és Iskolai Könyvtár munkájáról, valamint a közművelődési tevékenységről

előadó: Forgácsné Román Rita alpolgármester, a Könyvtár vezetője

1. A „Mini bölcsőde kialakítása Kerecsenden” című pályázat keretében a beszerzési eljárás újbóli meghirdetése

előadó: Kiss Sándor címzetes főjegyző

1. Javaslat a magánszemélyek kommunális adójáról szóló 2/2016. (II.22.) önkormányzati rendelet módosítására

előadó: Sári László polgármester

1. Javaslat a szociális ellátásokról szóló rendelet elfogadására

előadó: Sári László polgármester

1. Javaslat a 2021. évi szociális célú tűzifa rendelet elfogadása

előadó: Sári László polgármester

1. Egyebek

**Sári László polgármester**

Tisztelettel köszöntöm a képviselő-testület tagjait a mai képviselő testületi ülésünkön. Köszöntöm az egyes napirendi pontokhoz meghívott vendégeinket, Ballagó Zoltán urat, az Egri Tankerület Központ igazgatóját, Palkovics Péter urat, a Magyari Károly Általános Iskola intézményvezetőjét, valamint Prokaj Adrienn intézményvezető-helyettest, Barna Erikát, a Berekerdő Óvoda vezetőjét és Román Lászlóné nyugalmazott intézményvezetőt, aki a Kerecsendi Fiatalok Továbbtanulásáért Közalapítvány kuratóriumának elnöke, aki épp a Tanodát vezeti nagy sikerrel. Megállapítom, hogy határozatképesek vagyunk.

A képviselők közül Suha József alpolgármester és Burai József képviselő vannak távol.

A napirendi pontokkal kapcsolatban lenne egy módosító javaslatom: mivel a Belügyminisztériumtól a támogatói okirat a meghívó kiküldése után érkezett meg arról, hogy 414 m3 szociális tűzifát kaptunk, ehhez 8. napirendi pontként az ehhez kapcsolódó rendeletünk megtárgyalását javaslom, és a 9. napirendi pont lenne az egyebek. Van-e ehhez kapcsolódóan észrevétel? *(észrevétel nem volt)*.

Aki egyet ért ezzel, kérem, tegye fel a kezét.

*A Képviselő-testület egyhangú szavazással (5 igen) elfogadta a napirendet a polgármester által javasolt módosítással.*

1. ***napirendi pont***

**Sári László polgármester**

Legutóbb augusztus 24-én találkoztunk, mert a szeptember 21-i ülést alpolgármester asszony vezette le. Az azóta történt eseményekről és tett intézkedésekről tájékoztatom a testületet.

*A polgármesteri tájékoztató mellékletként csatolva.*

A tájékoztatóhoz kérdés, észrevétel nem volt, a Képviselő-testület tudomásul vette azt.

1. ***napirendi pont***

**Sári László polgármester**

Az Iskolát kértük meg, hogy tájékoztasson minket a 2020/2021. nevelési évben végzett munkájáról, és a 2021/2022. évi nevelési év terveiről. Kérdezném tankerület igazgató és intézményvezető urat, hogy szóbeli kiegészítést kívánnak-e tenni a szöveges beszámolóhoz?

*A beszámolók mellékletként csatolva.*

**Ballagó Zoltán Egri Tankerületi igazgató**

Köszönöm szépen az Önkormányzat részéről az érdeklődést az intézmény munkája iránt. Polgármester úr már jelezte, hogy igaz már nem fenntartója az iskolának az önkormányzat, de minden alkalommal kér egy tájékoztatást, hogy mik is történtek az elmúlt tanévben, és erre most kerül sor. Örülök, hogy végre jelenléti formában itt tudunk lenni és tájékoztathatjuk Önöket, ugyanakkor a tankerületen belül egyre több intézményből kapunk jelentést a fertőzöttekről. Én négy dologgal szeretném kiegészíteni intézményvezető úr beszámolóját. Először is a fenntartónak alapvető feladata a működéshez szükséges tárgyi és személyi feltételek biztosítása. Az önkormányzati tulajdonú iskolában is úgy gondolom, hogy jelentős beruházásokat hajtottunk végre, köszönhető ez a Magyar Falu Programnak, melynek keretén belül 50 millió Ft-ot fordíthattunk a tornaterem tetőszerkezetének a felújítására. A további felújítások sincsenek elfelejtve és prioritási sorrendbe vesszük a tankerület műszaki beavatkozási feladatait és amint lehetőség lesz, tovább fogjuk folytatni a fejlesztést. Viszont nagy szükség volt a fűtési rendszer korszerűsítésére, mely megtörtént a C és a D épület vonatkozásában. Ezt a tankerület a saját költségvetéséből hajtotta végre. Intézményvezető úr jelezte, hogy az elavult nyílászárók cseréjére is nagy szükség lenne. Ebben az esetben a legszükségesebbek cseréje már elindult és reményeink szerint hamarosan be is fejeződik. Úgy gondolom, igyekszünk jó gazdái lenni az épületnek és minden állagmegóvást végrehajtani, hogy az itt tanuló gyerekek és itt dolgozó pedagógusok megfelelő környezetben tudják folytatni a munkát.

A másik fontos dolog a személyi feltételek biztosítása, ami egyre nehezebb. Egyre nehezebb megoldani a pedagógus utánpótlást, egy elöregedő foglalkozási csoportról van szó. Ebből kifolyólag az ellátottság 96%, de szerencsére a pedagógusok nagyon kreatívak, és igyekeznek mindent megtenni annak érdekében, hogy a tanulók ennek ne érezzék hátrányát. Azt is fontos megemlíteni, hogy a pedagógusok mellett a nem oktató munkát végző személy és a technikai dolgozók is biztosítják a működéshez szükséges feltételeket, emellett még egy közfoglalkoztatott van az intézményben, illetve egy iskolaőr is, melynek pozitív hatásait érzik a pedagógusok és reményeink szerint a szülők egy része is így nyilatkozik.

A harmadik elem, amiről szeretnék szólni ez a tanulói létszám változása. Stabil a tanulói létszám, kis mértékben emelkedett is, 166 főről 170 főre, mely mutatja, hogy van létjogosultsága a településen egy iskolának. Eger közelségében nem minden település tudja ezt elmondani, hiszen több településen már az elmúlt években, évtizedben megszűntek az iskolák. A negyedik megjegyzésem pedig az intézmény vezetésére vonatkozik. Én azt gondolom, hogy nagyon zökkenőmentesen sikerült az átállás, természetesen Román Lászlóné Erikának nagyon sokat köszönhet az intézmény, köszönhetünk mindannyian. Ismerve őt, nem hagyja ott az oktatást, és ahogy már a köszöntőben is említette polgármester úr, a tanodában végez hasonló típusú munkát. Fontosnak tartom az iskola és a tanoda kapcsolatát, valamint, hogy a tanoda élén egy olyan személy van, aki helyben ismert és elismert, ezáltal sokat tud segíteni az iskola működésében. Intézményvezető úr fokozatosan vette át a feladatokat, hiszen januárban még csak megbízott intézményvezetőként igazgatta az iskolát, a pályázati szakasz lezárta után pedig kinevezett intézményvezető lett. Az elmúlt hónapok tapasztalatai pozitívak, jó kezekben az iskola igazgatása, komoly segítség és támogatás van a pedagógusok részéről és intézményvezető helyettes asszony is sokat segít Péternek. Így a fenntartó részéről mi magunk is nyugodtak vagyunk, hogy biztos kezekben van az iskola és azokat a szakmai feladatokat, melyeket kitűznek maguk elé, meg is tudják valósítani. Én köszönöm szépen a megtisztelő figyelmet és köszönöm szépen az Önkormányzat, a Német- és a Roma Nemzetiségi Önkormányzat figyelmét és támogatását.

**Sári László polgármester**

Köszönjük szépen a szóbeli kiegészítést. Intézményvezető urat kérdezem, hogy szeretné-e kiegészíteni beszámolóját?

**Palkovics Péter intézményvezető**

Tisztelettel köszöntök én is mindenkit, és külön köszönöm Igazgató úrnak a bizalmat, hogy ennek az intézménynek az élére tett engem, és köszönöm a kerecsendieknek, hogy ilyen támogató légkörbe fogadtak és minden segítséget megkaptam. Első héten még megbízott vezetőként, ahogy idekerültem, akkor fejeződtek be a C és D épületben a munkálatok, új, korszerű és gazdaságos fűtési rendszert kaptunk. Sajnos a javítások során megsérült néhány fűtőtest, és ahogy szóltam az önkormányzat felé, azonnal jött a segítség, néhány napon belül pedig a tankerületi központ kicserélte a meghibásodott radiátorokat. Ezt a támogató közeget egész évben tapasztalhattam. Köszönöm igazgatónőnek, mert egy jól működő iskolát vehettem át, így könnyű dolgom volt. Köszönöm a tanodának a közös munkát, a tanulók fejlesztését és a közös programokat. A többi civil szervezet munkáját is szeretném megköszönni. A Világítani Fogok Egyesület látásvizsgálatot szervezett az összes tanuló részére, és akinek szüksége volt rá, ingyenesen kapott szemüveget, és köszönöm a szervezett programokat is. A Csak Egy Lépés Egyesület szintén színes programokkal támogatta a tanulókat, a Roma Nemzetiségi Önkormányzat segítséget nyújtott a ballagás szervezésében, a tablók elkészítésében. Az Önkormányzatot külön köszönet illeti, hiszen a digitális oktatásra való átállás okozott nehézséget számunkra és a szülők számára is. Az iskolánkban hátrányos és halmozottan hátrányos helyzetű 170-ből közel 130 gyermek, és ebben a helyzetben az Önkormányzat azonnal a kezébe vette az ügyet és ingyenes étkezést biztosított a gyermekek részére és házhoz is szállították az ételüket.

A szakmai munkánkról annyit szeretnék kiemelni, hogy minden 8 osztályos tanulót felvettek abba az intézménybe ahová jelentkezett. Két tanuló jelentkezett gimnáziumba és a visszajelzések alapján nem csak bekerültek, de bent is maradtak. Két kolléganőnk is van, akik ebben az intézményben végeztek és diplomával jöttek vissza tanítani, tehát ez azt mutatja, hogy aki tanulni szeretne, az nálunk tud, a feltételek adottak. Nagyon köszönöm mindenkinek és kérem, hogy forduljanak hozzám bizalommal.

**Sári László polgármester**

Köszönöm szépen azt a munkát, amit ebben az új, kihívásokkal teli időszakban nyújtott az intézmény. Úgy gondolom, hogy ebben a kialakult helyzetben nem volt időnk jobban kitalálni ezt az új rendszert, de a megoldások mögött mindig dolgos kezek és gondolkodó fejek állnak, akiknek ezeknek az új kihívásoknak meg kell felelniük.

Az óvoda beszámolójában láthattuk, hogy a szülők nem igénylik a nemzetiségi nevelést, de a bölcsőde és a Biztos Kezdet klub esetében felmerült, mert jelen van a településen a sváb gyökerekkel rendelkező lakosság.

Bennem egy kérdés fogalmazódott meg, hogy esetleg valamikor – tekintve a település jövőjére – egy két tanítási nyelvű, későbbiekben akár nemzetiségi oktatás megvalósulhatna-e?

**Palkovics Péter intézményvezető**

Ezt jobban át kell gondolni. A Roma Nemzetiségi Önkormányzat szerint tanulóink 96%-a roma származású, a cigány népismereti oktatás, a Rajkó Zenekarral együtt működik iskolánkban. Hogy hosszú távon mit hoz a jövő, erre jelenleg nem tudok válaszolni.

**Sári László polgármester**

Inkább úgy kérdeznem, hogy ha a szülők részéről felmerülne egy ilyen, hogy itt helyben szeretnék a gyermekek két tanítási nyelvű oktatását, ez milyen felkészülést venne igénybe?

**Ballagó Zoltán Egri Tankerületi igazgató**

Erre a kérdésre azt a választ tudom adni, hogy ha most kellene bevezetni, akkor egyértelműen nincsenek meg a feltételei. Ez egy nagyon hosszú folyamat, megalapozott előkészítő munka eredményeként lehet német nemzetiségi oktatás vagy német-magyar két tanítási nyelvű oktatás, amely megfogalmazódott polgármester úrban - én ezt veszem ki a szavaiból. Ebben az esetben meg kell teremteni a személyi feltételeket, pedagógia programot átdolgozni és felmérni, hogy a szülők részéről milyen támogatás lenne emögött. Ez nem úgy működik már, mint régen, hogy ezért bárki is plusz normatívát igényelhetne, az állami fenntartórendszeren belül működik az intézmények finanszírozása, nyilván ezt a saját költségvetési lehetőségeinken belül kell meggondolni, szakmai programot kidolgozni, felmérni az igényeket és azt követően lehet azon az úton elindulni, hogy hogyan is lehet megvalósítani.

**Sári László polgármester**

Van-e a képviselők részéről kérdés?

**Forgácsné Román Rita alpolgármester**

Szeretném megköszönni a terjedelmes beszámolót. Öröm volt látni, hogy gyakorlatilag zökkenőmentesen, mintha mi sem történt volna, úgy zajlottak az események még a pandémia ellenére is. Nagyon örülök, hogy régen is és most is nagyon jó a könyvtár és az iskola kapcsolata és reményeim szerint ez a jövőben is így marad, köszönöm szépen.

**Sári László polgármester**

Ha nincs más kérdés, akkor én nagyon szépen köszönöm a részletes tájékoztatót és további pozitív eredményeket kívánok ebben az együttműködésben.

*A Képviselő-testület a tájékoztatót tudomásul vette.*

1. ***napirend***

**Sári László polgármester**

Következő napirendi pontunk az Óvoda beszámolója az elmúlt nevelési évben végzett munkáról és az új nevelési év terveiről. Részletes beszámolót kaptunk. Kérdezem, hogy szóbeli kiegészítés van-e?

**Barna Erika óvodavezető**

Az elmúlt nevelési év eredményei ki lettek küldve mindenkinek, ehhez néhány szót szeretnék hozzátenni. Az egész elmúlt nevelési évben működtünk, a nyáron 3 hétre zártunk be, de akkor is tartottunk ügyeletet a dolgozó szülők gyerekeinek, akik ezt igényelték. Húsvét előtt és után 4-4 napra zártunk be teljesen, ekkor ügyelet sem volt, hiszen a dolgozók, a gyerekek és a gyerekek hozzátartozói körében elterjedt az igazolt covid fertőzéses eset és az Állami Népegészségügyi Központ javaslatára erre a 8 napra teljesen be kellett zárnunk az intézményt. Ebben a nevelési évben a fő feladatunk a járványhelyzet megelőzése, a higiénés feltételek megteremtéséhez szükséges eszközök beszerzése volt. Ha esetleg kevesebb volt a gyermek létszám, festettük az intézmény tereit, karbantartási munkálatok végeztünk, az óvodapedagógusok pedig online formában mindenféle továbbképzésen részt vettek, valamint mivel bázisóvoda intézménye vagyunk az Oktatási Hivatalnak, így ugyanúgy 6 alkalmat kellett vállalnunk ebben a nevelési évben, amit ugye teljesítenünk kellett, ez mind online formában valósult meg. Ez úgy zajlott, hogy ppt vagy video formájában felvettük a bemutató foglalkozásokat és az arra jelentkező óvodáknak, óvodapedagógusoknak így közvetítettük az információt és így teljesítettük ezeket a megbízásokat. A nyáron lezajlott az intézmény fűtéskorszerűsítése, tetőcseréje, 3 csoportszobában laminált lap cseréje. A költségvetésünk terhére volt olyan csoportszoba, amit festeni kellett és tisztasági festések történtek a mosdókban, öltözőkben és a folyosókon.

A jelenlegi nevelési év aktívan indult. Nagyon boldog vagyok, mert a nevelő testületünk is összeállt, fele arányban 20-25 éve dolgozó kollégákkal, két gyakornokunk van, egy gyes-en lévő óvodapedagógus fog visszajönni februárban. A hosszú évek óta fennálló nehézség jelen pillanatban így megoldódott, de a gyakornokok megtartása nagyon nehéz, mert a fizetésük nem követi a minimálbér emelkedését. Nagyon jó kapcsolatot alakítottak ki a gyerekekkel, szülőkkel és a nevelőtestület többi tagjával is. Mindent megteszek, hogy ezek a fiatal óvodapedagógusok köztünk maradjanak. A tehetséggondozást is vállalták, melyet évekkel ezelőtt be kellett építeni a pedagógiai programunkba. Két-három évig csak megfigyelés szinten működött ez a feladat, viszont ebben az évben úgy döntöttünk, hogy a nagycsoportosoknak elindítunk 3 tehetségműhelyt, ebben 5-8 gyerek vehet részt és azt a képességét fejlesztjük tovább, amit jeleznek a pedagógusok, hogy ez az erősségük, pl. mozgás, kézügyesség és van egy kis kutató, természettudományos műhelyünk is. Ennek a jövőjét egy év múlva tudom felvázolni és akkor ezeket a tehetségműhelyeket beleépítjük a pedagógiai programunkba is. Zöld ovi vagyunk, megírtuk a pályázatot, hogy 3. alkalommal is elnyerjük ezt a címet, ezért mindent megteszünk. Nagyon nehéz elsősorban a szülőkkel, mert mindennapos probléma a dohányzás, a szemetelés, a környezet rendben tartása, de mindent megteszünk ezeknek a céloknak, feladatoknak a megvalósításához. Továbbképzéseket tervezünk, ezek, mint ingyenesek és jelenleg is online formában dolgozunk azon, hogy minden pedagógusnak meglegyen a Boldog Óvodához a 30 órás kreditpontja, valamint novemberben a konfliktuskezeléssel kapcsolatban lesz egy 30 órás akkreditált továbbképzésünk. Nyáron pályáztunk az Okos Óvoda pályázatra melynek most jött meg az eredménye, ugyanis 3 évre kaptunk egy honlap készítésre használatos felületet, így a nevelőtestület egy tagja továbbképzést kap, hogy hogyan működtetheti ezt a honlapot és ez által nem kell külső segítséget kérnünk, hanem intézményen belül meg tudjuk oldani, hogy a dokumentumokat, fényképeket, információkat fel tudjuk tenni a honlapra. Jó a kapcsoltunk a Mazsola és Tádé Családi Bölcsődével, az ő létszámuk most megnövekedett így a korábban irattárként használt helyiségünket a nyáron átalakítottuk, hogy a napközbeni gyermekfelügyeletet is biztosítani lehessen néhány gyermeknek. A munkatervben is látható, hogy sok mindent tervezünk jelenléti formában és reméljük, hogy ebben változás nem lesz. Köszönöm szépen.

*A beszámoló a jegyzőkönyvhöz mellékletként csatolva.*

**Sári László polgármester**

Köszönjük szépen. Amik itt elhangzottak köszönő szavak a vezetőknek szóltak, de kérem, hogy tolmácsolják a pedagógusok felé is mind az iskolában, mind az óvodában. Van –e kérdés vagy észrevétel a beszámolóval kapcsolatban?

**Békési Gyula képviselő**

Mindenkit köszöntök. Annyival szeretném kiegészíteni, hogy ahol én lakom, látom minden reggel, ahogy a szülők viszik a gyerekeket iskolába, óvodába. Hogyan lehetne hatni az óvodás, iskolás gyerekekre, hogy ne dobálják el a szemetet? Valamit ki lehetne találnunk? A szülő sok esetben nem szól a gyermekre, vagy ő maga is eldobja. Az véleményem szerint nem jó módszer, hogy jön a közmunkás brigád nagy zsákokkal és összeszedi a szemetet, hanem a gyerekekre kellene valahogy hatni. Nem tudom van-e mindenfelé elég szeméttároló kihelyezve?

**Palkovics Péter intézményvezető**

Természetesen dolgozunk az ügyön, osztályfőnöki órákon minden évfolyamon megvalósul, a kollégák próbálják rávenni a gyerekeket, hogy ne szemeteljenek, kisebb-nagyobb sikerrel. Megpróbáljuk még hatékonyabban meggyőzni őket a környezet védelmére.

**Barna Erika óvodavezető**

Én is ugyanezt tudom mondani. A gyerek formálható-tanítható. Azért 3-4 év alatt eljutunk bizonyos szinte, de itt, ahol probléma van, nagyon sokszor a szülő. Vannak olyan projektjeink, ahol nyílt nap keretében a szülő szemléletmódját is formálhattuk. Erre sajnos 1-1,5 éve nem került sor így a csoportok zárt oldalaira teszünk fel ismeretanyagot, plakátot, viszont, ha kirívó eset történik az óvoda környékén azt szóvá szoktam tenni.

**Sári László polgármester**

Nincs sajnos elég szemétgyűjtő, de ha lesz ilyen pályázat vagy valamilyen támogatás, akkor ezt mindenképp megragadjuk.

Ha nincs több kérdés, akkor szavazzunk, aki elfogadja a beszámolót tegye felé a kezét.

*A Képviselő-testületnek további kérdése és hozzászólása nem volt. A képviselők egyhangú szavazással (5 igen szavazat) az alábbi határozatot fogadták el:*

**20/2021. (X.19.) határozat**

Kerecsend Község Önkormányzatának Képviselő-testülete megtárgyalta a Berekerdő Óvoda 2020/2021. nevelési évben végzett munkájáról és a következő nevelési év terveiről szóló beszámolót és elfogadta azt.

1. ***napirendi pont***

**Sári László polgármester**

A Községi és Iskolai Könyvtár munkájáról készült beszámolóhoz kérdezem, hogy alpolgármester asszony szeretne-e szóbeli kiegészítést.

**Forgácsné Román Rita alpolgármester, könyvtáros**

Igen szeretnék. Egy hónapja írtam a beszámolót és az azóta történt eseményekkel kiegészítve szeretném ismertetni.

Október 13-án tartottuk az idősek napi rendezvényt, 255 fő részére küldtem meghívót és 75 fő jött el.

A Nemzeti Művelődési Intézet egy újfajta online képzési módszerrel állt elő és online szakköröket tud indítani a településeken. Én ehhez minden szükséges feltételt biztosítani tudok, és ha minden jól megy, akkor november hónapban egy hímző szakkör indul a Könyvtárban.

Tervezzük az október 23-i koszorúzást és emlékműsort, valamint novemberben a málenkíj robotra elhurcoltak tiszteletére egy emlékműsort, decemberben pedig a falukarácsonyt.

*A beszámoló a jegyzőkönyvhöz mellékletként csatolva.*

**Sári László polgármester**

Köszönöm szépen. Szeretném személyesen is megköszönni az újsággal kapcsolatban az időpontok tartását, valamint a közművelődési feladatok magas szintű ellátását. Az önkormányzati rendezvények szervezésében, lebonyolításában is óriási segítséget jelentesz, szeretném külön megköszönni.

Van-e észrevétel, kérdés az elhangzottalak kapcsolatban? (nem volt)

Aki elfogadja a beszámolót, kérem tegye fel a kezét.

*A Képviselő-testületnek további kérdése és hozzászólása nem volt. A képviselők egyhangú szavazással (5 igen szavazat) az alábbi határozatot fogadták el:*

**21/2021. (X.19.) határozat**

Kerecsend Község Önkormányzatának Képviselő-testülete megtárgyalta a Községi és Iskolai Könyvtár munkájáról, valamint a közművelődési tevékenységről szóló beszámolót és elfogadta azt.

1. ***napirendi pont***

**Kiss Sándor címzetes főjegyző**

Ezzel a pályázati eljárással kapcsolatban született egy képviselő-testületi állásfoglalás, mely szerint minden nehézség ellenére próbáljuk meg ismét meghirdetni a beszerzési eljárást. Ennek kapcsán összeállítottam azt a pályázati kiírási dokumentációt, amelyet szeretnénk közzétenni és megküldeni potenciális ajánlattevők részére. Ez a pályázati kiírási csomag persze sokkal bővebb, mint amit megküldtem számotokra, tartalmazza a tervdokumentációkat, illetve a költségvetéseket, de ezeket nem küldtük ki, ezek munkaanyagok. Ami a lényegi szabályozását illeti ennek a beszerzési eljárásnak, az ezeken az oldalakon megismerhető. A korábbi eljárás kapcsán 150 napos teljesítési határidő volt meghatározva a beruházás kivitelezésére, én azt javaslom, hogy ezt hosszabbítsuk meg 210 napra, hiszen előttünk van a tél és nem biztos, hogy tavasz végére a beruházás megfelelő módon kivitelezhető lenne. Ami fontos változás a kiküldött anyaghoz képest, hogy azok a határidők amelyek a pályázat benyújtására, a bontásra, a helyszín megtekintésére és az információ kérésre meghatározottak, ebben az anyagban módosulnának a következők szerint: a pályázat benyújtási és bontási időpontjára 2021. november 2., a helyszín megtekintése: október 27-e 10 óra, a pályázat benyújtásával kapcsolatos információ kérés október 28-a. Egyebekben pedig javaslom, hogy a pályázati dokumentációt a kiküldött formában fogadja el a képviselő-testület. Így a holnapi nap folyamán megpróbálom közzétenni a pályázati kiírást, ahogy azt megfogalmaztátok: a község honlapján és a Heves Megyei Hírlap hasábjain, valamint a Heol-on, amennyiben ez lehetséges.

Továbbá azt javaslom, hogy küldjük meg ezt a pályázati felhívást néhány potenciális kivitelezőnek. Javaslom az óvodai felújítást végző cégnek, a Platina Generál Ép Kft-nek mindenképp juttassuk el a pályázati felhívást, a munkájukkal, úgy gondolom, elégedettek voltunk, megfelelő színvonalon, korrekt áron teljesítettek. Ezen túlmenően javaslom még két másik cégnek a bevonását. Őket az óvodai beruházás kapcsán ismertük meg, szintén korrekten jártak el az ajánlattétel kapcsán, az egyik a Papesz Shadow Kft, a másik a Ctsz 2008 Kft. Ezt a három céget a korábbi beszerzési eljárás során már ellenőriztük az Igazságügy Minisztérium honlapján, a feltételeknek megfelelnek, a beszerzési eljárásban ilyen módon részt vehetnek. Javaslom, hogy a testület hozzon olyan tartalmú határozatot, hogy elfogadja a pályázati kiírás kiküldött szövegét az általam jelzett módosításokkal, illetve az eljárást nyilvánosan is meghirdeti, továbbá három ajánlattevő cég számára is kéri megküldeni az ajánlati felhívást.

**Sári László polgármester**

Köszönöm szépen. Van-e kérdés vagy észrevétel az elhangzottakkal kapcsolatban? (nem volt)

Akkor kérném szépen, hogy aki támogatja a napirendi ponthoz tartozó határozati javaslatot, kérem, tegye fel a kezét.

*A Képviselő-testületnek további kérdése és hozzászólása nem volt. A képviselők egyhangú szavazással (5 igen szavazat) az alábbi határozatot fogadták el:*

**22/2021. (X.19.) határozat**

Kerecsend Község Önkormányzatának Képviselő-testülete a Pénzügyminisztérium PM/2002-2/2019. iktatószámú támogatói okirata alapján megvalósuló 443494 azonosítójú pályázat keretében tervezett ***„Mini bölcsőde kialakítása Kerecsenden”*** című projektnek a közbeszerzési értékhatárnál alacsonyabb összegű beszerzési becsült értékére tekintettel újbóli beszerzési eljárást indít a tervezett mini bölcsőde kialakításához kapcsolódóan a kivitelező kiválasztása érdekében.

A Képviselő-testület a beszerzési eljárás meghirdetésére és lefolytatására vonatkozó felhívás és vállalkozói szerződés tervezetét a határozat melléklete szerint jóváhagyja, és elrendeli az eljárás ennek megfelelő elindítását és lefolytatását.

A lebonyolításra kerülő beszerzési eljáráshoz kapcsolódóan az eljárásra felkérendő gazdasági szereplőket a Képviselő-testület az alábbiakban foglaltak szerint jóváhagyja, és ennek megfelelően ezen cégeket a tárgyi beszerzési eljárás keretében ajánlattételre felkéri:

1. CTSZ 2008 Kft. (14276745-2-10)

3300 Eger, Tímár u. 7. 1. em. 3.

1. Papesz Shadow Kft. (27912337-2-10)

3373 Besenyőtelek, Hanyi út 5.

1. Platina Generál Ép Kft.
2. molya, Rákóczi u. 26.

A beszerzési eljáráshoz kapcsolódó rendelkezésre álló fedezet mértéke: nettó 30.100.000- Ft + Áfa, azaz bruttó 38.227.000- Ft.

**Felelős:** Sári László polgármester

**Határidő:** azonnal

1. ***napirendi pont***

**Sári László polgármester**

Ez előző testületi ülésen is napirenden szerepelt a magánszemélyek kommunális adója rendelet módosítása.

Az előző ülésen elhangzottakból ki is rajzolódik ez a 6.000 Ft-os összeg. Jegyző urat kérném meg, hogy a határidőkkel kapcsolatban néhány szóban foglalja össze, hogy milyen módon lehet az adóemelésről szóló rendeletet hatályba léptetni a veszélyhelyzethez kapcsolódóan.

**Kiss Sándor címzetes főjegyző**

Igen, épp a veszélyhelyzet miatt körültekintően kellett eljárnunk az adórendelet előkészítésében. A szabályozás szerint adót emelni csak a következő naptári év első napjától lehet. Az eljárási szabályokhoz kapcsolódóan ezzel nincs probléma, viszont a veszélyhelyzet miatt felmerült az a kérdés, hogy a veszélyhelyzet ideje alatt hogyan lehet ezt a helyi szabályozást elfogadtatni és hatályba léptetni. Megkerestük a Magyar Államkincstárt és Kormányhivatalt is, és mindkét esetben azt a választ kaptuk, hogy adórendelet módosításnak, vagy új adó bevezetésének semmi akadálya sincs. Normál eljárási szabályok szerint dönthet úgy a képviselő testület – amennyiben ez a szándéka – hogy január 1-től új adót vezet be, vagy megemeli a hatályban lévő adó összegét, viszont azt figyelembe kell venni, ha a veszélyhelyzet meghosszabbodik, akkor a hatálybalépés időpontja változik.

Jelen állás szerint nincs semmi akadálya annak, hogy a rendeletmódosítást a képviselő-testület elfogadja.

**Sári László polgármester**

Köszönöm a tájékoztatást. Van-e kérdés vagy észrevétel a napirendi ponttal kapcsolatban? (nem volt) Akkor név szerinti szavazást kérek.

*A Képviselő-testületnek kérdése, hozzászólása nem volt. A képviselők az alábbi név szerinti szavazással (4 igen, 1 nem) elfogadták* ***Kerecsend Község Önkormányzata Képviselő-testületének 10/2021. (X.25.) önkormányzati rendeletét a magánszemélyek kommunális adójáról szóló 2/2016. (II.22.) önkormányzati rendelet módosításáról:***

Sári László igen

Békési Gyula igen

Forgácsné Román Rita igen

Prokaj Milán nem

Nagy Ferenc igen

1. ***napirendi pont***

**Sári László polgármester**

A következő napirendi pontunk a szociális ellátásokról szóló rendelet módosításának elfogadása. Van már egy rendelet, amit saját hatáskörben tudtam kezelni, és talán még lehetőség is van, hogy tovább nyújtózzunk, amennyiben ezt a szociális keret megengedi. Az ismert keret nagysága és a tavalyi évi adatokból következtethető, hogy ezek a számok, amiket én javasoltam követhetők és betarthatók. Annyi észrevétel érkezett, hogy a beiskolázási és tanulmányi támogatást nem lehet a szociális keretből finanszírozni.

**Kiss Sándor címzetes főjegyző**

A rendelet tervezet megegyezik azzal, amit polgármester úr tavasszal a veszélyhelyzet idején elfogadott. Annyi változás történt, hogy a Kormányhivatal törvényességi észrevételei alapján az említett támogatási formákat kivettük a szociális rendeletből, mivel a Kormányhivatal álláspontja szerint azok nem lehetnek szociális rendelet tárgyalni.

Erről majd egy külön helyi rendeletet célszerű alkotni.

A Kormányhivatal részéről felmerült az is, hogy elég határozatban dönteni a tanulmányi és a beiskolázási támogatásról, de mivel ezek hosszabb távú támogatási formák, én célszerűnek tartom, hogy ez rendelet tárgya legyen. A törvényességi észrevétel tartalmi elemi ezek. Ugyanakkor néhány formai észrevételt is megfogalmazott a törvényességi felhívás, de közben tisztázódott, hogy ezen észrevételek egy része a rendelet egy régebbi időállapotára vonatkoznak.

**Sári László polgármester**

Van-e kérdés, észrevétel ezzel kapcsolatban?

**Prokaj Milán képviselő**

Kérdezném polgármester urat, hogy azon kívül, hogy a segélyek meg lettek emelve és a kedvezményezettek köre ki lett bővítve, milyen lehetőség lenne még a szociális keret felhasználására?

**Sári László polgármester**

Úgy gondolom a javaslatban ezt nagyjából kimerítettük. A temetési támogatás kapcsán is azért tettem javaslatot az emelésre – a tavalyi évre gondolva – talán jobban követhető lett volna a szociális keret, jobb, optimálisabb felhasználása. Nyilván teszünk próbálkozásokat, én szerettem volna, ha a tanulmányi és a beiskolázási támogatás is a szociális keretből megy. Korábban nem engedték meg a szociális tűzifa szállításának a költségét sem ebből finanszírozni, mára ez már lehetséges. Nem tudom milyen lehetőségek vannak még, erről majd egyeztetni kell, ha bővíteni akarjuk.

**Prokaj Milán képviselő**

Kérdezném polgármester urat, hogy nem érzed te kicsit visszásnak, hogy ilyen mértékű segélyemelések történnek a településen? Értem én, hogy van egy keret, amit el kell költeni, de van ennek bizonyos társadalmi vonzata, amit figyelembe kellene venni.

**Sári László polgármester**

Igen, de én nem vagyok nyomozó hatóság. Ahogy a szállodák bezártak, munkahelyek szűntek meg, és ha valaki lenyilatkozza, hogy jövedelem nélküli, én ennek nehezen tudok utánanézni. Ilyen ügyfélforgalom és ügyszám mellett ez a történet gyakorlatilag követhetetlen.

Mikor az eseti segélyek növelésére tettem javaslatot, akkor az azért volt, mert valaki családfenntartóként elveszti a munkahelyét, akkor a korábban fizethető maximális összeg az nagyon kevés. A határozatokból látszik, hogy a legnagyobb mérték leginkább akkor van, ha valahol kiderült egy megbetegedés, rendszeres kezelés és ehhez nem párosul megfelelő jövedelmi háttér, vagy családfenntartóként ténylegesen a munkáját veszítette el. Ha megnézzük, milyen árak vannak most, ehhez ez az összeg nem olyan jelentős. Úgy gondolom, hogy majdnem minden érintettet érint például a feje felett lebegő lakásárverezés. Szerintem, ha kicsit nyílik a rendszer és lehetőség nyílik a bankok és végrehajtók további ténykedésére itt még tovább nyílik a szociális keret. Én értem a kérdést, de én azért tettem javaslatot, hogy próbáljuk picit csökkenteni azon, hogy minél több határozatot kelljen hozni, tehát a kevesebből is lehet többet adni, amennyiben ez indokolt.

**Prokaj Milán képviselő**

Nem tudom emlékszel-e rá, de volt egy javaslatom, amit elküldtem e-mailben, úgy gondolom teljesen észszerűen le volt vezetve. Én is emelést javasoltam, de infláció alapon, ezek az összegek ki is lettek számolva. Úgy gondolom, az egy következetesebb javaslat volt. Mondom ezt akkor is, amikor a lakosság körében kommunális adót emelünk, aztán a későbbiekben esetleg iparűzési adót emelünk, és ez nem csak az én véleményem, de a segélyek mértékének emelése és közben az adó emelése is, nekem elég ellentmondásos. Én ezért nem tudom ezt ilyen formában támogatni.

**Sári László polgármester**

Elfogadom, de megérteni nem tudom. A saját bevételeinkből a kötelező feladatok irányait, az önként vállalt feladatoknál keletkező forráshiányt, vagy a fejlesztéseinket tudjuk kiegészíteni. A járásban egyeztetve, kivéve azokat a településeket, ahol jól fizető adózók vannak, adóemelésre került sor kommunális adó tekintetében. Én azért is javasoltam a 8000 Ft-ot, mert hozzánk hasonló adottságú településeknél ilyen összeg vált elfogadottá. A szociális keret összegét próbáljuk minél optimálisabban felhasználni, hogy minél több segítséget tudjunk nyújtani azokon a területeken, ahol erre szükség van. A kettő számomra nem ellentmondás, a szociális keretből nem tudjuk a fejlesztéseket kiegészíteni, nem tudjuk másra felhasználni. Folyamatosan próbálkozunk és folyamatosan kapjuk, hogy mire használhatjuk és mire nem. A jövő évben próbálunk jobban odafigyelni és a központi költségvetés lehetőséghez aktualizálni a helyi rendeleteinket és a felhasználás módját.

**Prokaj Milán képviselő**

Egyetértek részben azzal, amit mondtál. Elhangzott az előző testületi ülésen, hogy a lakosság 1/3-a nem fizeti be a kommunális adót, így az a 2/3 továbbra is fizet, és többet fizet. Most segélyt emelünk, adót emelünk, ez nincs egymással szinkronban véleményem szerint, és ezt továbbra is visszásnak tartom. Nyilván, ha be tudnánk hajtani nagyobb százalékban a kommunális adót, akkor szükség van az emelésre, csak ebben a helyzetben nem tartom relevánsnak.

**Sári László polgármester**

Jól látható a törekvés arra, hogy megpróbáljuk minél jobban és hatékonyabban behajtani az adókat, nyilván nem 100%, de én is bele tudnék állni ebbe a dologba, ha e felől támadást kapok.

**Békési Gyula képviselő**

Olyan kérdésem lenne, hogy aki nem fizeti be a kommunális adót, annak is adunk segélyt?

**Sári László polgármester**

Az átmeneti segélynél ezt nem lehet számba venni.

**Békési Gyula képviselő**

Arra gondolok, hogy beadja a kérelmet, az adós aláírja, hogy rendben van, be van fizetve és utána kerül kifizetésre, mert így nem fair, hogy nem fizeti az adót, de közben felveszi a segélyt.

**Kiss Sándor címzetes főjegyző**

Az olyan rendszeres támogatásnál, mint a lakásfenntartási támogatás, az alap az, hogy nincs lejárt esedékességű, meg nem fizetett adótartozása. Ez a lejárt esedékesség az is jelenti, ha kért részletfizetést vagy fizetési halasztást, akkor kaphatja ezt a támogatást, de minden hónapban levonunk egy bizonyos összeget a kommunális vagy más adótartozásának rendezésére. A kommunális adó tartozásunk október 12-i adat szerin összesen 1.498 366 Ft. Épp a napokban mentek ki a fizetési felszólítások, mintegy 210 felszólítást küldtünk ki, mely nemcsak kommunális adót, hanem más adónemet is érint.

**Békési Gyula képviselő**

Lassan tíz éve beszélünk minden évben arról, hogy hogyan osszuk szét a fát, soha nem tudjuk igazságosan szétosztani. Ez a szociális segély is úgy néz ki, hogy aki rámenősebb az előbb-utóbb kap, a másik meg nem kap.

**Sári László polgármester**

A határozatokból egyértelműen nyomon követhető. Van, akinek én hivatalból megállapítom, mert ismerem a családi körülményeket, ilyen esetek is vannak. Ez, amit képviselő úr mond, gyakorta olyanoktól jön, akik jönnének, de láthatóan nincsenek rászorulva, így el lettek utasítva, a kérelmet sem kapják meg.

**Prokaj Milán képviselő**

Ez az említett 1. 498.366 Ft. Ha 4000 Ft-tal számoljuk – tudom, vannak visszamenőleg is tartozások - de akkor ez 352 háztartásnyi kommunális adó tartozás?

**Kiss Sándor címzetes főjegyző**

Ezt így semmiképp sem számolható, mert van halmozott tartozás, amit nem tudtunk levonni.

Lehet így számolni, de ez nem fedi a valóságot.

**Sári László polgármester**

Van- még észrevétel, kérdés ebben a témában? (nem volt)

Név szerint szavazunk, aki elfogadja a rendelet módosítását, kérem szépen, szavazzon.

*A Képviselő-testületnek több kérdése, hozzászólása nem volt. A képviselők az alábbi név szerinti szavazással (4 igen, 1 nem) elfogadták* ***Kerecsend Község Önkormányzata Képviselő-testületének 11/2021. (X.25.) önkormányzati rendeletét a szociális ellátásokról***

Sári László igen

Békési Gyula igen

Forgácsné Román Rita igen

Prokaj Milán nem

Nagy Ferenc igen

1. ***napirendi pont***

**Sári László polgármester**

A szociális tűzifával kapcsolatos dokumentum nem lett kiküldve csak elektronikusan, mert a támogatási határozat nem érkezett meg akkorra, amikor a meghívó kiküldésre került. Ebben az évben 414 m3 tűzifát kaptunk. A rendelet tervezet ki lett küldve, a javasolt módosítások - úgy gondolom - indokoltak és a későbbiekben könnyebbé teszik az én dolgomat, tehát kevesebben esnének a 4. elbírálás alá, ami mindenképp nehezebb. Ezzel kapcsolatban van-e kérdés vagy észrevétel? (nem volt) Ismét rendeletről van szó, névszerinti szavazást kérek.

*A Képviselő-testületnek több kérdése, hozzászólása nem volt. A képviselők az alábbi név szerinti szavazással egyhangúan (5 igen) elfogadták* ***Kerecsend Község Önkormányzata Képviselő-testületének 12/2021. (X.25.) önkormányzati rendeletét a szociális célú tűzifa támogatásról***

Sári László igen

Békési Gyula igen

Forgácsné Román Rita igen

Prokaj Milán igen

Nagy Ferenc igen

1. ***napirendi pont***

**Sári László polgármester**

Több képviselő is fordult már hozzám azzal a kérdéssel, hogy mi történik abban az esetben, ha nem vagyunk elégedettek az orvossal és esetleg elválnak az útjaink, mi lesz a szolgálati lakás pályázattal kapcsolatban. Gyopáros Alpár levélben válaszolt a kérdésekre.

Ismertetem az erre a kérdésre érkezett választ. (*Gyopáros Alpár miniszteri biztos levele mellékletként csatolva.)*

**Prokaj Milán képviselő**

Most akkor hogyan is állunk az orvossal, felmondott vagy nem mondott fel?

**Sári László polgármester**

Igazából, az általa benyújtott dokumentum sem formailag, sem tartalmilag nem tekinthető felmondásnak, de a testület elfogadta. Ez egy érdekes helyzet. Az írásos tájékoztatót követően telefonon kértem még tájékoztatást, és azt a választ kaptam, hogy az elkövetkezendő 5 évben sem és 30 évben sem kötelező ugyanazzal az orvossal betölteni ezt a praxist.

**Prokaj Milán képviselő**

Kívánja a doktor ezt a felmondást komolyan, tartalmilag, jogilag, formailag helyesen is benyújtani? Gondolom beszéltél vele? Hol tart jelenleg ez az ügy?

**Sári László polgármester**

Én úgy érzem, az a levél nem nekünk szólt. Szólt az Irányító Hatóságnak, szólt a kormányzatnak, szólt az egészségügyi szakpolitikának, mert közben az derült ki, hogy másra hárítja annak a felelősségét, hogy miért nem kapta meg azt a nyilatkozatot, hogy praxis nélkülinek tekinthető. Ahol ez a levél megfordult, az osztályvezetők nem értik ez a jogi helyzetet, hogyan jöhetett létre. Az rajzolódik ki, hogy az adott hatóság osztályvezetőjére vagy jogászára hárul a jogorvoslat megvalósítása. Úgy látom, meg fogja kapni ezt a nyilatkozatot a doktor, hogy praxis nélküli, ezáltal jogosult lesz a letelepedési pályázat benyújtására.

**Prokaj Milán képviselő**

Akkor ez a felmondás nem felmondás? A doktor itt kívánja folytatni tevékenységét, akkor a levele másik 2. pontja nem is létezik?

**Sári László polgármester**

Igen.

Van-e még ezzel kapcsolatban kérdése valakinek?

Az Egyebekben van-e még észrevétel, kérdés?

**Forgácsné Román Rita alpolgármester**

Október az idősek hónapja és úgy gondoltam, hogy a 65 év felettiek részére és a szociális keret terhére egy alapélelmiszerekből álló csomagot összeállíthatna az önkormányzat és minden helybeli lakosnak eljuttathatnánk. Nem tudom, képviselő-társaim mit gondolnak, én úgy gondolom, hogy az időseink megérdemlik azt, hogy legalább ennyivel segítsük az ő életüket.

**Nagy Ferenc képviselő**

Egyetértek alpolgármester asszony javaslatával, megérdemlik az időseink, támogatom a javaslatot.

**Forgácsné Román Rita alpolgármester**

Úgy gondolom, hogy 5.000 Ft értékben az alapélelmiszerekből egy nagy csomagot már össze lehet állítani, és – utánanéztem – ez 255 főt érintene a településen.

**Sári László polgármester**

Ki az, aki ezt a felvetést támogatja? Akkor kérem, szavazzunk.

*A Képviselő-testületnek a javaslattal kapcsolatban további kérdése és hozzászólása nem volt. A képviselők egyhangú szavazással (5 igen szavazat) az alábbi határozatot fogadták el:*

**23/2021. (X.19.) határozat**

Kerecsend Község Önkormányzatának Képviselő-testülete minden 65 év feletti kerecsendi lakos számára 5.000 Ft/fő értékű, alapvető élelmiserekből álló csomagot biztosít természetbeni támogatásként.

Felelős az akció előkészítéséért és lebonyolításának irányításáért: Sári László polgármester

**Békési Gyula képviselő**

A doktor úrral kapcsolatban mi a következő lépés? Neked, mint polgármesternek mi erről a véleményed?

**Sári László polgármester**

Hamarosan meg kell hozni egy döntést a képviselő-testületi tagoknak.

Nekem az a véleményem az egészről, hogy ez egy abszurd jogi helyzet. Ha a doktor úr ténylegesen felmond és egyébként meg nyilatkozatban vállalta a letelepedést és ezáltal megfelelt ebben a pályázatban, nem tudom, hol, milyen bíróságra lehet elmenni, ha esetleg ez nem így történik, hogy jogorvoslatot keressünk. Ez az én véleményem. A tevékenységével kapcsolatban nehéz válaszolni. Nekem valahol azt kellene képviselnem, amit a lakosság mond, viszont azt nagyon nehéz megítélni. Van pozitív és negatív vélemény is, nagyon nehéz kérdés és sajnos nem nagyon látok jelentkezőt.

**Békési Gyula képviselő**

Az egyik dolog, hogy a kártya fogy. A másik, ami engem zavar, hogy nem jött még el. Jöjjön el, beszéljünk meg egy időpontot, öntsünk tiszta vizet a pohárba, hogy mit és hogyan szeretne tovább. A pandémia előtt kellett volna beszámolnia, nem történt meg. A múltkori beszámolója az nem tekinthető beszámolónak, mert nem a munkájáról szól, a fizetésért pedig mindig jön. Nem tudom kinek mi a véleménye, nekem személy szerint ez. Jöjjön, nézzen velünk szembe, hogy gondolja a továbbiakban. Itt vagyunk, tanácskozunk, de nem történik semmi előrehaladás.

**Sári László polgármester**

Köszönöm. Egyetértek, de hogy hogyan tovább, nem tudom.

**Kiss Sándor címzetes főjegyző**

Úgy gondolom, előrelépés akkor várható, ha a doktor úr megkapná ezt a bizonyos támogatást, amiért most küzd. Akkor lépne és fordulna az önkormányzathoz, hogy kérje a praxist, lehetne szerződést kötni, ennek a szerződésnek a feltételeit lehetne megtárgyalni vele, ha a képviselő-testület hajlandó vele szerződést kötni. Ez lehet egy út, ha megkapja a támogatást.

Abban az esetben, ha nem kapja meg, jelen pillanatban nem belátható hogyan fogunk tovább lépni. Ez egy patthelyzet.

**Békési Gyula képviselő**

Abban a levélben az van, hogy az önkormányzattól vár segítséget, hogy meglegyen a praxisa?

**Kiss Sándor címzetes főjegyző**

Az önkormányzattól vár segítséget, hogy megkaphassa az igazolást.

**Sári László polgármester**

Ahhoz, hogy ez az igazolás megszülessen, doktor úr nagyon sok segítséget kapott.

**Nagy Ferenc képviselő**

Ha jól értem, neki akkor nem számít, hogy mennyi kártya van itt, ugyanúgy megkapja a pénzét.

**Kiss Sándor címzetes főjegyző**

Jelen pillanatban valóban így van. Nem befolyásolja a kártyaszám, hogy milyen juttatást kap.

**Sári László polgármester**

Nyilván praxistulajdonosként számít, hogy mennyi kártya van itt.

**Nagy Ferenc képviselő**

Mit szólna, ha a pénze 30%át kapná meg?

**Sári László polgármester**

Engem inkább az ellátás minősége izgat, meg mi lesz, ha ő se lesz, és mit tudunk mondani annak, aki jönne ide. Ha több kérdés, hozzászólás nincs, akkor a testületi ülést bezárom. Köszönöm szépen.

kmf.

 Sári László Kiss Sándor

 polgármester címzetes főjegyző